### NN 113/2022 (30.9.2022.), Statut političke stranke PRAVEDNA HRVATSKA

POLITIČKE STRANKE

1674

Na temelju članka 6. Ustava Republike Hrvatske (»Narodne novine« 56/90, 135/97, 8/98, 113/00, 124/00, 28/01, 41/01, 55/01, 76/10, 85/10, 05/14) i članka 10. Zakona o političkim strankama (»Narodne novine« 76/93, 111/96, 164/98, 36/01, 28/06), Osnivački sabor stranke PRAVEDNA HRVATSKA na sjednici održanoj 23. lipnja 2022. donio je

STATUT

POLITIČKE STRANKE »PRAVEDNA HRVATSKA«

I. OPĆE ODREDBE

Članak 1.

Ovim Statutom politička stranka PRAVEDNA HRVATSKA (u daljnjem tekstu: PH ili Stranka) uređuje i utvrđuje: svoj naziv i sjedište, znak, predstavljanje i zastupanje stranke, programske ciljeve i način djelovanja, članstvo, ustrojstveni oblik, upravna tijela i načine njihova izbora i opoziva, trajanje mandata, te načina odlučivanja, sredstva za rad, prestanak i postupak s imovinom u slučaju prestanka rada, te druga pitanja od interesa za članstvo i rad Stranke.

Članak 2.

1. Naziv stranke je: PRAVEDNA HRVATSKA

2. Skraćeni naziv stranke je: PH

3. Naziv stranke na engleskom jeziku je: Righteous Croatia

4. Sjedište PH je u Zagrebu. O promjeni adrese sjedišta Stranke odlučuje Predsjedništvo stranke.

5. PH ima svoj znak i pečat, te svoju zastavu, himnu te stranačku iskaznicu.

Članak 3.

1. PH djeluje u Republici Hrvatskoj.

2. PH djeluje i u inozemstvu, u skladu s pravnim poretkom Republike Hrvatske, pravnim poretkom države u kojoj djeluje, Statutom i posebnim Pravilnikom.

Članak 4.

1. PH surađuje s ideološki i svjetonazorski srodnim strankama u Republici Hrvatskoj i inozemstvu, kao i s drugim političkim i nepolitičkim organizacijama.

2. Stranka se može učlaniti u međunarodne političke i nepolitičke organizacije, odlukom Predsjedništva stranke.

Članak 5.

1. PH predstavlja i zastupa Predsjednik stranke.

2. U slučaju spriječenosti Predsjednika, stranku predstavlja i zastupa potpredsjednik, kojeg pisanim putem ovlasti Predsjednik.

Članak 6.

1. Znak stranke čine, velika slova P i H plave boje s tim da se iz sredine slova H, na desno nastavlja crveni pravokutnik, dok je ispod slova P, smješten, također crveni pravokutnik, a desno od njega, ime Pravedna Hrvatska, plave boje.

2. PH ima pečat okrugla oblika na njemu je u pravilnom rasporedu polukružno ispisano »Pravedna Hrvatska«, a u sredini se nalazi znak PH.

3. Temeljne organizacije PH imaju pečat okrugla oblika na kojemu je polukružno ispisano »Pravedna Hrvatska«, te u sredini naziv sjedišta temeljne organizacije.

4. Zastava PH je bijele boje sa znakom PH u sredini, dok sadržaj himne utvrđuje Predsjedništvo stranke.

5. Izgled i sadržaj članske iskaznice utvrđuje Predsjedništvo stranke.

II. PROGRAMSKI CILJEVI

Članak 7.

1. PH se zalaže za demografsku revitalizaciju zemlje.

2. PH se zalaže za Ustavnu reformu koja bi redefinirala državu kao parlamentarnu republiku građana-državljana, s jednodomnim Hrvatskim saborom i manjim brojem zastupnika.

3. PH se zalaže za reformu izbornog zakonodavstva, koja se temelji na ravnopravnosti svih građana te promicanju direktne demokracije putem referenduma.

4. PH se zalaže za reformu državne uprave te lokalne samouprave, na način da se funkcionalno optimira i smanji broj jedinica lokalne i područne (regionalne) samouprave.

5. PH na svom hrvatskom centrističkom političkom putu, je stranka koja promiče i zastupa hrvatske nacionalne interese i europske vrijednosti.

6. PH promiče poštivanje, temeljnih ljudskih prava, pravne i pravedne države, narodne tradicije, te demokršćanskih i univerzalno humanističkih vrijednosti.

7. PH promiče poštivanje obiteljskih vrijednosti i međugeneracijsku solidarnost.

8. PH promiče socijalno-tržišno gospodarstvo.

9. PH baštini Domovinski oslobodilački rat kao temelj moderne hrvatske države.

10. PH se zalaže za suverenost, konstitutivnost i ravnopravnost hrvatskog naroda u Bosni i Hercegovini.

11. PH se zalaže za očuvanje identiteta i promicanje hrvatskih manjinskih prava u susjednim državama.

12. PH se zalaže za razvoj bliskih odnosa hrvatske države i naših građana u državama Europske unije.

13. PH se zalaže za razvoj bliskih odnosa hrvatske države i našeg iseljeništva diljem svijeta.

III. NAČIN DJELOVANJA I ČLANSTVO

Članak 8.

1. PH politički rad temelji na demokratskim načelima i provodi ga direktnom kontaktu s građanima, radom u predstavničkim tijelima od lokalne, nacionalne do europarlamentarne razine, zatim organizacijom javnih skupova, tribina i okruglih stolova, te suradnjom s medijima.

2. Djelovanje Stranke i njenih tijela je javno, i samo iznimno sa sjednica nekih organizacija ili tijela PH, javnost može biti isključena.

3. PH ima službenu mrežnu stranicu, te može izdavati tiskana i e-glasila.

4. PH može osnovati Zakladu za stvaranje javnih politika i savjetovanje, te političko obrazovanje svojih članova (think-thank).

5. Odluku o osnivanju donosi Predsjedništvo stranke.

Uvjeti za stjecanje članstva

Članak 9.

1. Članom PH može postati svaki punoljetan, poslovno sposoban hrvatski državljanin.

2. Član PH može postati član druge političke stranke registrirane u Republici Hrvatskoj. Odluku od tome donosi Predsjedništvo stranke.

3. Članom PH ne može biti osoba čije je ponašanje u suprotnosti s Etičkim kodeksom PH, kao ni osoba koja je sudjelovala u oružanoj pobuni i agresiji protiv ustavnopravnog poretka Republike Hrvatske.

4. Članom PH ne može postati osoba koja je isključena, koja nije sudjelovala u radu stranke dvije godine, koja nije platila članarinu ili je istupila iz PH, može ponovno postati članom jedino uz prethodnu suglasnost Predsjedništva stranke.

Prava člana PH

Članak 10.

Član PH ima pravo:

1. Sudjelovati u stranačkim aktivnostima.

2. Predlagati i donositi odluke u tijelima Stranke.

3. Biti upoznat s radom i aktivnostima Stranke.

4. Slobodno izražavati svoje mišljenje na stranačkim tijelima.

5. Birati i biti biran u tijela Stranke

Obveze članova

Članak 11.

Član PH ima obvezu:

1. Pridržavati se Statuta, Etičkog kodeksa i odluka mjerodavnih tijela.

2. Redovito sudjelovati u stranačkim aktivnostima i radu.

3. Zastupati i promicati program Stranke.

4. Sudjelovati u stranačkim aktivnostima i radu.

5. Plaćati članarinu.

Obveze dužnosnika

Članak 12.

Državni i lokalni dužnosnici koji su članovi PH imaju obvezu:

1. Pridržavati se Statuta, Etičkog kodeksa i odluka stranačkih tijela.

2. Redovito izvjestiti nadležna stranačka tijela o svom radu.

3. Odazivati se na poziv i pridonositi aktivnosti svoje temeljne organizacije.

Pokretanje postupka učlanjenja

Članak 13.

1. Postupak pristupanja u članstvo PH započinje podnošenjem zahtjeva za pristupanje (pristupnice) kandidata za člana PH.

2. Pristupnica se podnosi neposredno tajniku ili predsjedniku temeljne organizacije PH u pisanom obliku ili glavnom tajniku stranke.

3. Pristupnicu se može podnijeti i popunjavanjem elektroničkog obrasca pristupnice na službenoj mrežnoj stranici PH.

Upis kandidata u evidenciju članstva

Članak 14.

1. Potpisivanjem pristupnice kandidata stječu su uvjeti za donošenje odluke o unosu u evidenciju članstva PH.

2. Popis članova PH vodi se u temeljnoj organizaciji.

3. Pristupnica novog člana se prosljeđuje Glavnom tajniku Stranke koji je jedini mjerodavan za konačan popis članstva PH.

4. U slučaju podnošenja pristupnice putem službene mrežne stranice, nadležno tijelo zaduženo za članstvo u Glavnom tajništvu PH upućuje presliku pristupnice tajniku temeljne organizacije prema adresi prebivališta kandidata za člana PH.

Odluka o članstvu

Članak 15.

1. Predsjedništvo ili predsjednik temeljne organizacije odlučuje o primanju kandidata u članstvo PH.

2. Predsjedništvo ili predsjednik temeljne organizacije može kandidatu uskratiti primanje u PH u roku od 30 dana od dana zaprimanja pristupnice.

3. Odluka temeljne organizacije o uskraćivanju primanja u članstvo mora biti obrazložena i dostavljena predsjedništvu PH iz koje je razvidno da kandidat ne zadovoljava uvjete za članstvo.

4. Predsjedništvo temeljne organizacije PH koje je uskratilo članstvo kandidatu mora o tome pisano izvijestiti Glavno tajništvo u roku od 30 dana od dana zaprimanja pristupnice kandidata.

5. Ako Predsjedništvo temeljne organizacije to ne učini i ne postupi sukladno stavcima 3. i 4. ovog članka, kandidat za člana PH postaje punopravni član.

6. Potpisivanjem pristupnice podnositelj daje suglasnost za prikupljanje, obradu i korištenje osobnih podataka u svrhu političkog rada unutar PH.

Žalba na odluku o uskraćivanju članstva

Članak 16.

1. Odluka o uskraćivanju primanja u članstvo Stranke, s obrazloženjem, dostavlja se kandidatu koji u roku od 15 dana od dana zaprimanja odluke može podnijeti žalbu Glavnom tajništvu PH.

2. Ovlašteno tijelo Glavnog tajništva PH odluku u žalbi dužno je donijeti u roku od 30 dana od dana zaprimanja žalbe.

3. Glavno tajništvo PH odluku u žalbi dužno je poslati tajniku temeljne organizacije u roku od 30 dana od donošenja pri čemu je odluka Glavnog tajništva konačna.

4. Ovisno o odluci o žalbi, kandidat za člana postaje članom PH ili ga se briše iz evidencije kandidata za člana PH.

Članak 17.

1. Zbog povrede članskih obveza Časni sud može izreći stegovnu mjeru članu Stranke.

2. Stegovne mjere su ukor, oduzimanje dužnosti u stranci, uvjetno isključenje i bezuvjetno isključenje iz Stranke.

Članak 18.

1. Za lakšu povredu članskih obveza izreći će se ukor.

2. Za opetovane lakše povrede članskih obveza izreći će se oduzimanje dužnosti u Stranci.

3. Lakom povredom članske obveze smatra se radnja koja je mogla prouzročiti štetne posljedice za ugled i političke interese Stranke, odnosno ponašanje kojim se krše načela Etičkog kodeksa PH.

Isključenje

Članak 19.

1. Za osobito tešku povredu članskih obveza, Časni sud će izreći članu PH stegovnu mjeru uvjetnog ili bezuvjetnog isključenja iz Stranke.

2. Težom povredom članske obveze smatra se postupanje kojim se krši Statut PH ili djeluje suprotno temeljnim vrijednostima i načelima utvrđenim Statutom i Programom PH.

Članak 20.

Članstvo u PH prestaje:

1. Primitkom pisane izjave člana o istupanju iz Stranke.

2. Pristupanjem člana drugoj političkoj stranci registriranoj u Republici Hrvatskoj bez odluke Predsjedništva PH.

3. Kandidiranjem na izborima bez suglasnosti Stranke.

4. Podnošenjem ostavke na članstvo ili dužnost u tijelima vlasti, a bez suglasnosti Stranke.

5. Izricanjem pravomoćne sudske presude za kaznena djela propisana Etičkim kodeksom.

6. Donošenjem odluke o isključenju.

7. Smrću člana.

Članak 21.

1. Članstvo u PH ostvaruje se temeljem pripadnosti temeljnoj organizaciji PH prema mjestu prebivališta.

2. U slučaju promjene prebivališta član se dužan prijaviti u temeljnoj organizaciji prema novom prebivalištu.

IV. ORGANIZACIJA I TIJELA STRANKE

Središnja politička tijela PH

Članak 22.

Središnja politička tijela PH su:

1. Opći sabor PH,

2. Predsjednik PH,

3. Predsjedništvo PH,

4. Nacionalni odbor PH.

Opći sabor PH

Članak 23.

1. Opći sabor PH najviše je stranačko tijelo koje donosi Statut, Program i opće smjernice političke aktivnosti PH.

2. Opći sabor bira i razrješava Predsjednika PH, Potpredsjednike PH i ostale članove neovisnih i nadzornih tijela PH, sukladno Statutu.

Sazivanje Općeg sabora

Članak 24.

1. Opći sabor PH ima sjednicu najmanje jednom u četiri godine.

2. Odluku o sazivanju i načinu održavanja Općeg sabora PH donosi Predsjedništvo PH.

3. Predsjedništvo će sazvati Opći sabor PH i ako to zatraži natpolovičan broj temeljnih organizacija PH.

Sastav Općeg sabora

Članak 25.

Sastav Općeg sabora čine:

1. Predsjednici i članovi Predsjedništva temeljnih organizacija PH

2. Tajnici temeljnih organizacija PH

3. Zastupnici u Hrvatskom saboru i Europskom parlamentu koji su članovi PH

4. Članovi Vlade koji su članovi PH

5. Župani, gradonačelnici i načelnici koji su članovi PH

6. Članovi Županijskih skupština, Gradske skupštine Grada Zagreba, članovi Gradskih i Općinskih vijeća, koji su članovi PH

7. Imenovani Povjerenici PH

8. Neovisna i nadzorna tijela PH

9. Predsjedništvo PH.

Predsjednik PH

Članak 26.

1. Predsjednik PH predstavlja i zastupa Stranku, upravlja radom PH, vodi politiku Stranke u skladu s programom i odlukama središnjih tijela.

2. Predsjednik PH ima pravo i dužnost osigurati suradnju i odgovornost svih tijela i dužnosnika Stranke u provedbi utvrđene politike.

3. Predsjednik PH podnosi izvješće o radu Općem saboru PH.

4. Predsjednik PH predsjeda sjednicama Predsjedništva i Nacionalnog odbora PH i osigurava provedbu njihovih odluka.

5. Predsjednik PH pisanom odlukom određuje potpredsjednike da u njegovo ime zastupaju Stranku u vezi s pojedinim pitanjem.

6. Radi zaštite pravnih interesa Stranke, predsjednik PH može ovlastiti člana Stranke ili osobu koja je ovlaštena pružati pravnu pomoć za zastupanje u pojedinim pravnim stvarima.

7. Na prijedlog Predsjednika PH, Predsjedništvo PH bira Glavnog tajnika i dva zamjenika Glavnog tajnika, za politička pitanja i međunarodna pitanja.

Potpredsjednici PH

Članak 27.

1. Potpredsjednici obavljaju poslove za koje ih ovlasti Predsjednik stranke.

2. Potpredsjednici su za svoj rad odgovorni Predsjedniku stranke.

Predsjedništvo PH

Članak 28.

1. Predsjedništvo redovito raspravlja i odlučuje o aktualnim političkim pitanjima.

2. Predlaže Nacionalnom odboru izborni program i strategiju Stranke.

3. Nadzire rad članova Stranke u zakonodavnoj i izvršnoj vlasti.

4. Usvaja godišnji program rada s financijskim planom poslovanja i godišnja financijska izviješća.

5. Daje suglasnost za pokretanje stegovnog postupka protiv člana PH te državnih dužnosnika iz redova PH.

6. Na prijedlog predsjednika, imenuje glasnogovornika, tajnike za pojedine grupe poslova, odbore i povjerenstva.

7. Odlučuje o svim pitanjima koja ovim Statutom nisu izričito stavljena u djelokrug drugih tijela.

Sastav Predsjedništva PH

Članak 29.

1. Predsjedništvo čine:

– Predsjednik,

– šest potpredsjednika,

– Glavni tajnik stranke,

– predsjednici zajednica PH,

– Predsjednik Kluba zastupnika PH u Hrvatskome saboru,

– Predsjednik Kluba zastupnika PH u Europskom parlamentu,

– Predsjednik gradske organizacije PH Grada Zagreba,

– Predsjednik Hrvatskoga sabora, ako je član PH,

– Predsjednik Vlade, ako je član PH.

2. U radu Predsjedništva, po potrebi, sudjeluju i druge osobe, bez prava odlučivanja.

Nacionalni odbor PH

Članak 30.

Nacionalni odbor čine Predsjedništvo PH, predsjednici temeljnih organizacija i zamjenici Glavnog tajnika.

Članak 31.

1. Nacionalni odbor PH je najviše tijelo stranke između dva Opća sabora.

2. Predsjednik PH predsjeda sjednicama i saziva Nacionalni odbor najmanje jednom u šest mjeseci.

3. Predsjednik će sazvati Nacionalni odbor i kada to zatraži trećina članova Nacionalnog odbora.

4. Nacionalni odbor daje smjernice za rad predsjedništva PH.

Glavni tajnik PH

Članak 32.

1. Glavni tajnik PH, u suradnji s predsjednikom, sudjeluje u pripremi i radu središnjih tijela Stranke te provodi njihove odluke.

2. Glavni tajnik PH koordinira i aktivno surađuje s temeljnim organizacijama.

3. Glavni tajnik PH vodi materijalno i financijsko poslovanje Stranke.

4. Glavni tajnik PH osigurava organizacijske, materijalne i tehničke uvjete za rad Stranke i odlučuje o administrativnim pitanjima i pitanjima zaposlenika u PH.

5. Glavni tajnik PH upravlja radom Glavnog tajništva, i u okviru svojeg djelokruga donosi odgovarajuće akte.

Temeljna organizacije PH

Članak 33.

1. Temeljna organizacija PH je ustrojstvena jedinica Stranke, formirana na razini županije, odnosno Grada Zagreba.

2. Temeljnu organizaciju Stranke, predstavlja Predsjednik temeljne organizacije kojega biraju članovi i povjerenici iz temeljene organizacije.

3. Pravilnikom o radu temeljnih organizacija koji donosi Predsjedništvo PH, uređuje se osnivanje i djelovanje temeljnih organizacija

4. Unutar temeljne organizacije Stranke, Predsjedništvo PH imenuje povjerenike za pojedine jedinice lokalne samouprave, na prijedlog članova i lokalnih simpatizera stranke, Predsjednika temeljne organizacije, predsjednika PH, odnosno člana Predsjedništva PH.

Tijela temeljnih organizacija

Članak 34.

1. Tijela temeljnih organizacija su:

– Skupština,

– Predsjednik,

– Predsjedništvo.

2. Skupštinu temeljne organizacije čine svi članovi i povjerenici PH i oni biraju i razrješuju predsjednika i predsjedništvo temeljne organizacije.

3. Predsjedništvo temeljne organizacije čine Predsjednik, članovi Predsjedništva i tajnik kojega imenuje i razrješava Predsjedništvo na prijedlog Predsjednika.

4. Predsjedništvo temeljne organizacije odlučuje o prijedlogu za prijem novih članova.

5. Predsjedništvo saziva redovnu skupštinu temeljne organizacije.

6. Predsjedništvo je dužno sazvati izvanrednu Skupštinu temeljne organizacije na zahtjev polovice članova.

Klubovi članova PH u predstavničkim tijelima

Članak 35.

Klubovi članova PH u predstavničkim tijelima su:

1. Klub zastupnika PH u Hrvatskome saboru.

2. Klub članova PH u Europskom parlamentu.

3. Klubovi vijećnika, članova skupština i zastupnika PH u jedinicama lokalne i područne samouprave (klubovi vijećnika).

Odluka o osnivanju Kluba

Članak 36.

1. Odluku o osnivanju Kluba zastupnika PH u Hrvatskome saboru i Kluba članova PH u Europskom parlamentu donosi Predsjedništvo PH.

2. Odluke o osnivanju klubova vijećnika PH u općinskim i gradskim vijećima, vijećima gradskih četvrti i županijskim skupštinama donosi nadležna stranačka organizacija PH iz koje se mobiliziraju članovi kluba.

Klub zastupnika PH

Članak 37.

1. Zastupnici u Hrvatskome saboru, članovi PH, čine Klub zastupnika PH.

2. Na prijedlog Predsjedništva PH, Klub zastupnika bira i razrješuje predsjednika koji predstavlja i zastupa Klub.

3. Na prijedlog Predsjedništva PH, Klub zastupnika predlaže Hrvatskome saboru kandidate iz redova zastupnika PH za sva dužnosnička mjesta u Hrvatskom saboru koja po postignutim izbornim rezultatima pripadaju PH.

Zajednice PH

Članak 38.

U skladu s potrebama političkog organiziranja PH može unutar sebe, osnovati zajednice.

Neovisna i nadzorna tijela PH

Članak 39.

1. Neovisna i nadzorna tijela PH su nepristrana stalna tijela Stranke koja brinu o usklađenosti djelovanja članova te o zakonitosti materijalnog i financijskog poslovanja.

2. Neovisna i nadzorna tijela su:

1. Povjerenstvo za Statut,

2. Središnje izborno povjerenstvo,

3. Časni sud,

4. Nadzorni odbor PH.

3. Članovi neovisnih i nadzornih tijela biraju se iz reda članova PH na mandat od šest godina.

Povjerenstvo za Statut

Članak 40.

1. Povjerenstvo za Statut nadzire usklađenost akata koje donose tijela i dužnosnici stranke sa Statutom PH te odlučuje o prigovoru člana ili tijela PH na kršenje Statuta.

2. Povjerenstvo za Statut odlučuje o žalbi na odluku o raspuštanju organizacije PH.

3. Na zahtjev Povjerenstva svi članovi stranke dužni su dati svu dokumentaciju potrebnu za odlučivanje u pojedinom predmetu.

4. Odluke Povjerenstva za Statut obvezuju sva tijela, dužnosnike i članove PH.

Članak 41.

Povjerenstvo za Statut čine predsjednik i dva člana koje iz redova članova PH bira Nacionalni odbor PH na prijedlog svojih članova.

Središnje izborno povjerenstvo

Članak 42.

1. Središnje izborno povjerenstvo čine predsjednik i dva člana koje iz redova članova PH bira Nacionalni odbor PH na prijedlog svojih članova.

2. Predsjednik Povjerenstva mora biti pravne struke.

Članak 43.

1. Središnje izborno povjerenstvo PH je nadležno za pripremu i provođenje unutarstranačkih izbora.

2. Središnje izborno povjerenstvo PH može izbornim povjerenstvima temeljnih organizacija izdavati obvezne upute.

Časni sud

Članak 44.

1. Časni sud PH odlučuje o povredama prava i obveza članova PH.

2. Časni sud PH čine predsjednik i dva člana koje iz redova članova PH bira Nacionalni odbor.

3. Na odluke Časnog suda može se uložiti žalba u roku od 15 dana od dana zaprimanja odluke o kojemu odlučuje Predsjedništvo stranke.

Stegovni postupak

Članak 45.

1. Stegovni postupak pred časnim sudom može pokrenuti Predsjedništvo PH protiv svakog člana PH.

2. Svaki član PH može predložiti nadležnom tijelu stranke pokretanje stegovnog postupka protiv člana PH.

3. Stegovni postupak bit će završen u roku od 60 dana od dana kada je nadležni časni sud zaprimio odluku ovlaštenog tijela o pokretanju stegovnog postupka protiv člana stranke.

Pravilnik o radu časnog suda

Članak 46.

1. Pravilnikom o radu časnih sudova uređuju se način vođenja stegovnog postupka.

2. Pravilnik o radu časnih sudova donosi Nacionalni odbor PH.

Nadzorni odbor

Članak 47.

1. Nadzorni odbor PH ima pravo i dužnost nadzirati zakonitost materijalnog i financijskog poslovanja Stranke, uključujući sva tijela i organizacije u sastavu PH.

2. Nadzorni odbor PH ima predsjednika, šest članova koje bira Nacionalni odbor PH.

3. Nadzorni odbor PH o izvršenom nadzoru jednom godišnje izvješćuje Nacionalni odbor PH, a Opći sabor PH za mandatno razdoblje.

Izbor tijela i dužnosnika PH

Članak 48.

Pravo sudjelovati, birati i biti birani na unutarstranačkim izborima imaju članovi koji su upisani u evidenciju članstva PH i koji su na dan njihovog raspisivanja podmirili svoje članske obveze.

Način izbora tijela i dužnosnika PH

Članak 49.

Članovi PH na Općem saboru biraju Predsjednika PH, Potpredsjednike PH i ostale članove neovisnih i nadzornih tijela PH, sukladno Statutu.

Trajanje mandata

Članak 50.

1. Članovi tijela i dužnosnici PH biraju se na vrijeme od pet godina, ako Statutom nije drugačije određeno.

2. Mandat članova tijela i dužnosnika PH prestaje smrću, prestankom članstva u PH, podnošenjem ostavke i opozivom.

3. Tijelo koje je izabralo stranačkog dužnosnika može ga opozvati prije isteka mandata samo ako teško krši Statut i to dvotrećinskom većinom.

4. U slučaju prestanka članstva u PH, podnošenja ostavke, opoziva ili smrti neposredno izabranog čelnika organizacije PH, tijelo kojem je bio na čelu bira vršitelja dužnosti između svojih članova te će u roku od šest mjeseci provesti prijevremene izbore za tu dužnost.

5. U vrijeme trajanja mandata naknadno izabranog čelnika ili člana tijela ubraja se i vrijeme mandata člana umjesto kojeg je izabran.

Termin održavanja izbora

Članak 51.

1. Izbori za tijela i dužnosnike PH na nacionalnoj razini određeni su Statutom.

2. Izbori se moraju održati najkasnije mjesec dana prije isteka njihovog mandata.

3. Izbori za tijela i dužnosnike PH u temeljnim organizacijama, održat će se istovremeno.

Nespojivost i ograničenje funkcija

Članak 52.

1. Član PH ne može biti biran na više od jedne stranačke dužnosti na istoj razini organizacije PH.

2. Član PH ne može biti biran na više od dvije stranačke dužnosti na različitim razinama organizacije PH.

3. Dužnost koju se obnaša po položaju, članstvo u Općem saboru PH ili skupštini temeljne organizacije PH neće se uračunati u ukupan broj dužnosti u smislu stavka 1. i 2.

4. Članovi PH mogu biti predsjednici ili članovi najviše u dva nadzorna odbora trgovačkih društava u kojima RH ili jedinice lokalne područne samouprave imaju poslovne udjele ili dionice.

5. Članovi PH mogu biti najviše u dva upravna vijeća odnosno nadzorna odbora ustanova koje su u vlasništvu ili suvlasništvu RH, odnosno jedinica lokalne samouprave.

6. Iznimno, ako za to postoje opravdani razlozi, članovi PH mogu biti članovima više od dva nadzorna odbora ili upravna vijeća iz stavaka 4. i 5. ovog članka, uz pisano odobrenje predsjednika ili glavnog tajnika PH.

7. Dužnosnici u državnoj i lokalnoj vlasti koji su članovi PH ne mogu biti članovima nadzornih odbora ili upravnih vijeća iz stavka 4. i 5. ovog članka, osim ako zakonom nije određeno da su dužnosnici članovi tih tijela po položaju.

Način odabira

Članak 53.

1. Stranački dužnosnici PH biraju se tajnim glasovanjem.

2. Na stranačku dužnost bit će izabrani kandidati za koje je glasovalo više od polovice članova PH koji su pristupili glasovanju.

3. Ako se za pojedinu dužnost kandidirao veći broj kandidata, a niti jedan nije dobio dostatan broj glasova da bi bio izabran u prvom krugu, glasovanje se ponavlja u drugom krugu između dvoje kandidata koji su dobili najveći broj glasova.

4. Između dva kandidata koja su ušli u drugi krug glasovanja izabran će biti onaj kandidat koji je dobio veći broj glasova članova koji su pristupili glasovanju.

Provođenje neposrednih izbora

Članak 54.

1. Neposredni izbori za dužnosnike i članove tijela PH provode se popunjavanjem glasačkog listića na biračkim mjestima u organizacijama PH.

2. Glasovanje se može provesti i dopisnim ili elektroničkim putem, na preporuku predsjedništva PH.

Kooptiranje

Članak 55.

1. Predsjedništvo PH i predsjedništva temeljnih organizacija PH mogu odlučiti dopuniti (kooptirati) broj svojih članova do najviše 20 % od broja izabranih članova.

2. Kooptiranje se provodi radi osiguranja ravnomjerne teritorijalne ili spolne zastupljenosti.

3. Proces kooptiranja u predsjedništvo PH pokreće se na prijedlog predsjednika PH.

4. Proces kooptiranja u temeljnim organizacijama pokreće se na prijedlog predsjednika temeljne organizacije uz suglasnost predsjedništva više ustrojstvene jedinice.

Predlaganje i odabir kandidata za izbore

Postupak predlaganja i odabira

Članak 56.

1. Postupak predlaganja i odabira kandidata na državnim i lokalnim izborima provodi se sukladno odredbama Statuta PH i Pravilnika koji donosi Predsjedništvo PH.

2. Prilikom predlaganja kandidata trebalo bi se voditi stručnim i političkim kvalifikacijama kandidata.

3. Nacionalni odbor može postaviti minimalne zahtjeve za kandidate za državne izbore.

Utvrđivanje kandidata

Članak 57.

1. Listu i poredak kandidata na državnim izborima utvrđuje Predsjedništvo PH.

2. Listu i poredak kandidata na lokalnim izborima utvrđuje predsjedništvo temeljne organizacije uz suglasnost Predsjedništva PH.

Predizbori

Članak 58.

1. Nacionalni odbor može pokrenuti postupak neposrednog izjašnjavanja članova PH (predizbori) o kandidatima PH za državne izbore.

2. Postupak predizbora se može pokrenuti najranije šest, a najkasnije tri mjeseca prije očekivanog održavanja državnih izbora.

3. Kandidati na predizborima za državne izbore moraju u roku od 15 dana prikupiti potpise podrške barem 5% članova PH s pravom glasa iz izborne jedinice u kojoj se provode izbori.

4. Odluka Nacionalnog odbora o provođenju predizbora sadrži rok za prikupljanja potpisa podrške, dan održavanja i način neposrednog izjašnjavanja članova PH, u skladu sa Statutom i Pravilnikom.

5. Predizbore provode neovisna izborna tijela stranke na način i po postupku provođenja neposrednih izbora za dužnosnike PH.

6. Predsjedništvo temeljne organizacije PH može pokrenuti postupak neposrednog izjašnjavanja članova PH o kandidatima PH za lokalne izbore.

Način rada i odnosi između tijela PH

Članak 59.

1. Organizacije PH na svim razinama samostalne su u obavljanju poslova u okviru svojeg djelokruga rada utvrđenog Statutom i drugim aktima PH.

2. Organizacije više razine Stranke imaju pravo i dužnost radi provođenja odluka iz svojeg djelokruga nalagati postupanje tijelima niže razine.

3. Iznimno, organizacije više razine imaju pravo i dužnost nalagati postupanje iz djelokruga rada organizacije niže razine ako te organizacije to samostalno i odgovorno ne čine.

4. Organizacije, zajednice i tijela PH ovlašteni su nastupati u skladu s odgovarajućim odlukama Predsjedništva PH te u tu svrhu mogu imati zaseban podračun i pečat.

Sazivanje i odlučivanje na sjednicama tijela PH

Članak 60.

1. Predsjednik PH saziva Sjednice Predsjedništva PH te predstavlja i zastupa Stranku.

2. Sjednice tijela PH sazivaju se najkasnije pet dana prije njihovog održavanja pisanim ili elektroničkim putem.

3. Zbog osobito opravdanih razloga sjednice se mogu sazvati i u kraćem roku.

4. Iznimno, zbog potrebe žurnog donošenja određene odluke, sjednice tijela PH mogu se sazvati i održati telefonskim, odnosno elektroničkim putem.

Donošenje odluka i način glasovanja

Članak 61.

1. Ako Statutom nije drugačije određeno, tijela PH odlučuju većinom glasova nazočnih, ako je na sjednici nazočna većina članova.

2. Glasovanje na sjednicama tijela PH je u pravilu javno.

3. Članovi tijela mogu odlučiti da se o pojedinom pitanju glasuje tajno.

V. FINANCIRANJE I SREDSTVA ZA RAD

Članak 62.

1. PH sredstva za rad stječe prihodima od članarine, dobrovoljnih priloga, imovine u svojem vlasništvu, izdavačke djelatnosti, organizacije stranačkih događanja, prihodima ostvarenim iz sredstava državnog proračuna i proračuna jedinica lokalne i područne samouprave, kao i iz drugih zakonom dopuštenih izvora.

2. PH ostvarena sredstva koristi za političko djelovanje i ostvarenje svojih političkih ciljeva financiranjem redovnih političkih aktivnosti i troškova izborne promidžbe.

Javna dostupnost financijskih dokumenata

Članak 63.

1. U cilju osiguranja transparentnosti i otvorenosti poslovanja PH, nadležna tijela Stranke osiguravat će javnu dostupnost programa i financijskih planova poslovanja.

2. Stranka će osiguravati financijska izvješća o poslovanju i izvješća o financiranju izborne promidžbe, kao i drugih financijskih dokumenata u skladu sa zakonom.

VI. PRESTANAK RADA PH

Članak 64.

1. PH može prestati postojati svojom odlukom ili aktom nadležnog državnog tijela iz razloga propisanog zakonom.

2. Odluku o prestanku rada PH donosi Opći sabor PH dvotrećinskom većinom svojih članova.

3. Odluka o prestanku rada PH sadrži i odluku o imovini stranke.

VII. PRIJELAZNE I ZAVRŠNE ODREDBE

Objava Statuta stranke Pravedna Hrvatska

Članak 65.

Ovaj Statut PH bit će objavljen u »Narodnim novinama« i na službenim stranicama PH.

Stupanje na snagu

Članak 66.

Ovaj Statut stupa na snagu danom usvajanja na Osnivačkom saboru PH.

Zagreb, 23. lipnja 2022.

Predsjednik
 Milan Vrkljan, v. r.